**ZAKON**

**O IZMJENAMA I DOPUNAMA ZAKONA O PODSTICAJIMA**

**U PRIVREDI REPUBLIKE SRPSKE**

Član 1.

U Zakonu o podsticajima u privredi Republike Srpske („Službeni glasnik Republike Srpske“, br. 52/19 i 78/20), u članu 3. u stavu 1. tačka 3) mijenja se i glasi:

„3) plata podrazumijeva novčanu naknadu koja se ostvaruje u skladu sa propisima kojima se uređuju radni odnosi,“.

Član 2.

Član 6. mijenja se i glasi:

„(1) Početni iznos za utvrđivanje povećanja plate radnika (u daljem tekstu: početni iznos plate) je visina plate radnika za mjesec decembar u kalendarskoj godini, koja prethodi obračunskom periodu za koji se podnosi zahtjev za podsticaj.

(2) U slučaju da je radnik kod privrednog subjekta imao umanjenu platu za mjesec početnog iznosa plate iz stava 1. ovog člana zbog privremene spriječenosti za rad u skladu sa propisima o zdravstvenom osiguranju, visina plate u odnosu na koju se posmatra povećanje je njegova posljednja puna isplaćena plata prije zdravstvene spriječenosti za rad.

(3) Privredni subjekt može ostvariti pravo na podsticaj za povećanje plate samo za radnike sa kojima je zasnovao radni odnos najkasnije do prvog dana za mjesec početnog iznosa plate iz stava 1. ovog člana.

(4) U slučaju promjene najniže plate, za radnike koji su u mjesecu početnog iznosa plate iz stava 1. ovog člana imali platu nižu od važeće najniže plate u Republici Srpskoj, za početni iznos plate kod obračuna podsticaja uzima se visina važeće najniže plate na posljednji dan obračunskog perioda za koji se podnosi zahtjev za podsticaj.“

Član 3.

U članu 7. stav 2. briše se.

Dosadašnji stav 3. postaje stav 2.

Član 4.

U članu 9. u stavu 1. ispred riječi: „Pored“ broj jedan u obostranoj zagradi briše se.

Stav 2. briše se.

Član 5.

Član 10. mijenja se i glasi:

„(1) Privrednom subjektu utvrđuje se pravo na podsticaj pojedinačno po radniku, u iznosu koji odgovara vrijednosti 70% od plaćenih doprinosa na povećanje plate radnika.

(2) Povećanje plate iz stava 1. ovog člana predstavlja razliku između visine povećane plate radnika i početnog iznosa plate radnika.

(3) Iznos podsticaja pojedinačno po radniku ne može biti viši od 1.000 KM u obračunskom periodu.

(4) Izuzetno od st. 1. i 2. ovog člana, kada privredni subjekt čija je pretežna djelatnost iz oblasti proizvodnje tekstila, odjeće, kože i proizvoda od kože, za radnike kojima je početni iznos plate niži od prosječne bruto plate u Republici Srpskoj za prethodnu godinu, prema podacima Republičkog zavoda za statistiku, poveća platu iznad te prosječne bruto plate, kod obračuna podsticaja plaćeni doprinosi na povećanu platu utvrđuju se kao razlika između plaćenih doprinosa na povećanu platu i iznosa doprinosa koji se plaćaju na najnižu platu u Republici Srpskoj u obračunskom periodu za koji se traži podsticaj.

(5) Ukupan iznos podsticaja je zbir novčanih sredstava za sve radnike iz stava 1. ovog člana za koje privredni subjekt ostvaruje pravo na podsticaj.“

Član 6.

U članu 12. u stavu 1. u tački 2) riječi: „i da su uz obrazac zahtjeva dostavljeni svi ugovori o radu prema rješenju odredbe člana 9. stav 2. ovog zakona“ brišu se.

U stavu 4. riječ: „obračuna“ zamjenjuje se sa riječima: „početnog iznosa plate“.

Član 7.

U članu 15. stav 3. mijenja se i glasi:

„(3) Direktna ulaganja od posebnog značaja ostvaruju se na osnovu odluke Vlade Republike Srpske, a podrazumijevaju realizaciju projekata kojima se postiže sljedeće:

1) zapošljavanje najmanje 100 radnika ili investicije od najmanje 10.000.000 KM u materijalna i nematerijalna sredstva na teritoriji razvijene i srednje razvijene jedinice lokalne samouprave,

2) zapošljavanje najmanje 50 radnika ili investicije od najmanje 5.000.000 KM u materijalna i nematerijalna sredstva na teritoriji nerazvijene i izrazito nerazvijene jedinice lokalne samouprave.“

Poslije stava 5. dodaje se novi stav 6, koji glasi:

„(6) Vlada Republike Srpske donosi uredbu kojom se utvrđuju posebni uslovi za ostvarivanje prava na podsticaj za direktna ulaganja od posebnog značaja, kriterijumi i način utvrđivanja iznosa podsticaja, način kontrole i izvještavanja, kao i druga pitanja od značaja za vođenje postupka dodjele podsticaja za direktna ulaganja od posebnog značaja.“

Član 8.

U članu 17. stav 12. mijenja se i glasi:

„(12) Privredni subjekt obavezan je da Ministarstvu dostavi sredstvo obezbjeđenja povrata dodijeljenog podsticaja u slučaju neispunjavanja ugovorenih obaveza.“

Član 9.

U članu 19. u stavu 3. riječi: „u roku od 30 dana od dana dostavljanja poziva za povrat sredstava“ brišu se.

Stav 4. mijenja se i glasi:

„(4) Ako korisnik podsticaja ne izvrši povrat sredstava, Ministarstvo pokreće postupak naplate dostavljenog sredstva obezbjeđenja, odnosno obavještava Pravobranilaštvo Republike Srpske radi pokretanja sudskog postupka za povrat dodijeljenog podsticaja.“

Član 10.

Poslije člana 23. dodaje se novi član 23a, koji glasi:

„Član 23a.

Vlada Republike Srpske će u roku od tri mjeseca od dana stupanja na snagu ovog zakona donijeti Uredbu o postupku dodjele podsticaja za direktna ulaganja od posebnog značaja (član 15. stav 6).“

Član 11.

Ovaj zakon objavljuje se u „Službenom glasniku Republike Srpske“, a stupa na snagu 1. jula 2022. godine.

Broj: 02/1-021-406/22 POTPREDSJEDNIK

Datum: 14. aprila 2022. godine NARODNE SKUPŠTINE

Denis Šulić